Tor Bomann-Larsen
Store norske leksikon,Språk og litteratur,Norsk og samisk litteratur,Nyere norsk sakprosa
Tor Bomann-Larsen er en norsk forfatter og tegner. Bomann-Larsen debuterte som romanforfatter med den kritikerroste Livlegen (1999), som handler om de siste dagene til tsarfamilien. Senere har han utgitt et seksbindsverk om det norske kongehuset etter 1905.
Kongstanken. Haakon og Maud  (2002) er første bind i verket. Det andre bindet, Folket. Haakon og Maud (2004) vant Brageprisen samme år i kategorien Faglitteratur. Verket fikk stor medieoppmerksomhet på grunn av antydningen om at Mauds barn ble født etter kunstig inseminasjon og at kong Haakon ikke var sin sønns biologiske far. Vintertronen. Haakon og Maud (2006), det tredje selvstendige bindet i serien, tar for seg deres første år som konge og dronning, og ender dramatisk i 1913.I Makten. Haakon og Maud (2008) fokuserer Bomann-Larsen blant annet på at kong Haakon 7.s standpunkter og handlinger har vært et viktig bidrag til Norges historie. Dette fjerde bindet tar for seg perioden 1914-1928. Femte og sjette bind, Æresordet og Svaret, fulgte i 2011 og 2013.Bomann-Larsen er opprinnelig utdannet tegner ved Einar Granums tegne- og maleskole i Oslo 1970–1971 og Fachhochschule Münster i Tyskland under Hans Gripentrog 1972–1975. Han var tilknyttet Asker og Bærums Budstikke som tegner fra 1971, og hadde en fast politisk kommentartegning i Friheten i 1979–1980, deretter i Ny Tid.I 1970-årene skrev Bomann-Larsen ukrediterte manus for Donald Duck & Co, noe som resulterte i 39 publiserte historier, den ene skrevet i samarbeid med broren Terje. I 1980-årene ble han kjent for sine egne satiriske tegneserier, som han både skrev og tegnet. I Glipp ironiserer han over dagsaktuelle spørsmål i korte serier.Viktigere er hans trilogi om Fridtjof Nansen og hans samtid: 1905: Duellen på Hesselø (1985), Fridtjof & Hjalmar (1986) og Drama i Bayern (1987), fulgt opp av den frittstående tegneserien Adolfs menn (1990). Selv om disse albumene har historiske temaer, refererer de også stadig til vår samtid. Versifisert tekst er en viktig bestanddel i Bomann-Larsens tegneserier. Hans personlige tegnestil og tilknytningen til historiske personer og hendelser preger også barnebøkene Olavs første skitur (1990) og Turen til Nordpolen (1991).Han har også utgitt Den evige sne (en skihistorie om Norge, 1993), og de velskrevne og kritikerroste biografiene Roald Amundsen – en biografi (1995) og Det usynlige blekk. Sigurd Christiansens liv (1997). Sporet fra ødemarken (2001) er artikler i utvalg. Han er dessuten innkjøpt av blant annet Nasjonalgalleriet/Nasjonalmuseet og Norsk kulturråd.Tor Bomann-Larsen er bror av Terje Bomann-Larsen. Bibliografi Svaret. Haakon og Maud VI (Biografier og memoarer, Cappelen Damm, 2013) Kongstanken, Haakon og Maud IV (Biografier og memoarer, Cappelen Damm, 2008) Sporet fra ødemarken (Prosa, Cappelen, 2005) Kongstanken, Haakon og Maud II (Biografier og memoarer, Cappelen, 2004) Kongstanken. Haakon & Maud 1 (Biografier og memoarer, Cappelen, 2002) Livlegen (Roman, Cappelen, 1999) Det usynlige blekk. Sigurd Christiansens liv. (Biografier og memoarer, 1997) Den siste prinsen. (Billedbok, 1996) Roald Amundsen – En biografi. (Biografier og memoarer, 1995) Den evige sne. En skihistorie. (Essays, 1993) Lille Sonjas store pappa. (Billedbok, 1993) Roalds tur. (Billedbok, 1992) De fleste har nok med å leve. Et essay om Sigrud Christiansen. (Essays, 1991) Turen til Nordpolen. (Billedbok, 1991) Adolfs menn (Tegneserie, 1990) Da det gjaldt – En god nordmann står endelig frem. (Roman, 1990) Olavs første skitur. (Billedbok, 1990) Den perfekte politiker. (Roman, 1989) Drama i Bayern. (Tegneserie, 1987) Fridtjof & Hjalmar. (Tegneserie, 1986) 1905 – Duellen på Hesslø (Tegneserie, 1985) Dynastiet Willoch (medf). (Roman, 1983) GLIPP 2 og jakten på åndslivet. (Roman, 1982) GLIPP. (Roman, 1981) Les mer i Store norske leksikon sakprosa Om Tor Bomann-Larsen i Norsk biografisk leksikon